ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ σχετικά με την άσκηση των εξουσιών έκδοσης κατ’ εξουσιοδότηση πράξεων που ανατίθενται στην Επιτροπή σύμφωνα με την οδηγία 2003/71/ΕΚ του Ευρωπαϊκού Κοινοβουλίου και του Συμβουλίου, της 4ης Νοεμβρίου 2003, σχετικά με το ενημερωτικό δελτίο που πρέπει να δημοσιεύεται κατά τη δημόσια προσφορά κινητών αξιών ή την εισαγωγή τους προς διαπραγμάτευση και την τροποποίηση της οδηγίας 2001/34/ΕΚ /* COM/2015/0149 final */





1. Εισαγωγή Η οδηγία για το ενημερωτικό δελτίο[1], που εκδόθηκε τον Νοέμβριο του 2003, θεσπίζει κοινούς κανόνες οι οποίοι διέπουν το ενημερωτικό δελτίο που πρέπει να δημοσιεύεται κατά τη δημόσια προσφορά κινητών αξιών ή την εισαγωγή τους προς διαπραγμάτευση σε οργανωμένη αγορά στην ΕΕ. Μετά από διαδικασία αναθεώρησης, η οδηγία για το ενημερωτικό δελτίο τροποποιήθηκε, τον Νοέμβριο του 2010, με την οδηγία 2010/73/ΕΕ («οδηγία για το ενημερωτικό δελτίο II», που εφαρμόζεται από τον Ιούλιο του 2012). Η τελευταία τροποποίηση της οδηγίας έγινε με την οδηγία 2014/51/ΕΕ (οδηγία «Omnibus II»). Η οδηγία για το ενημερωτικό δελτίο II περιλαμβάνει, στο άρθρο 4, ρήτρα αναθεώρησης, βάσει της οποίας απαιτείται από την Επιτροπή να προβεί, έως την 1η Ιανουαρίου 2016, σε αξιολόγηση της εφαρμογής της οδηγίας για το ενημερωτικό δελτίο, όπως τροποποιήθηκε με την οδηγία για το ενημερωτικό δελτίο II. Η έκθεση αυτή θα πρέπει να υποβληθεί στο Ευρωπαϊκό Κοινοβούλιο και το Συμβούλιο, συνοδευόμενη, ενδεχομένως, από προτάσεις για την τροποποίηση της οδηγίας για το ενημερωτικό δελτίο. 2. Νομική βάση Η υποβολή της παρούσας έκθεσης απαιτείται βάσει του άρθρου 24α της οδηγίας για το ενημερωτικό δελτίο. Σύμφωνα με τη διάταξη αυτή, η εξουσία έκδοσης πράξεων κατ’ εξουσιοδότηση, που αναφέρονται στο άρθρο 1 παράγραφος 4, άρθρο 2 παράγραφος 4, άρθρο 3 παράγραφος 4, άρθρο 4 παράγραφος 1 πέμπτο εδάφιο, άρθρο 5 παράγραφος 5, άρθρο 7 παράγραφος 1, άρθρο 8 παράγραφος 4, άρθρο 11 παράγραφος 3, άρθρο 13 παράγραφος 7, άρθρο 14 παράγραφος 8, άρθρο 15 παράγραφος 7 και άρθρο 20 παράγραφος 3 πρώτο εδάφιο της οδηγίας για το ενημερωτικό δελτίο, ανατίθεται στην Επιτροπή για περίοδο τεσσάρων ετών από τις 31 Δεκεμβρίου 2010. Η Επιτροπή υποβάλλει έκθεση σχετικά με τις ανατεθείσες εξουσίες, το αργότερο έξι μήνες πριν από το τέλος αυτής της τετραετούς περιόδου. Η ανάθεση εξουσιών ανανεώνεται αυτομάτως για περιόδους της αυτής διάρκειας, εκτός αν το Ευρωπαϊκό Κοινοβούλιο ή το Συμβούλιο την ανακαλέσουν, σύμφωνα με το άρθρο 24β της οδηγίας για το ενημερωτικό δελτίο. 3. Άσκηση της εξουσιοδότησης Άρθρο 1 παρ. 4 της οδηγίας για το ενημερωτικό δελτίο Μέχρι σήμερα, δεν επιχειρήθηκε από την Επιτροπή προσαρμογή των ορίων που αναφέρονται στο άρθρο 1 παράγραφος 4 της οδηγίας για το ενημερωτικό δελτίο. Τα όρια θα αξιολογηθούν στο πλαίσιο της αναθεώρησης που απαιτείται βάσει του άρθρου 4 της οδηγίας για το ενημερωτικό δελτίο II, έως την 1η Ιανουαρίου 2016. Άρθρο 2 παρ. 4 της οδηγίας για το ενημερωτικό δελτίο Μέχρι σήμερα, δεν επιχειρήθηκε από την Επιτροπή προσαρμογή των ορισμών και των κατωφλίων που αναφέρονται στο άρθρο 2 παράγραφος 4 της οδηγίας για το ενημερωτικό δελτίο. Οι ορισμοί και τα κατώφλια θα αξιολογηθούν στο πλαίσιο της αναθεώρησης που απαιτείται βάσει του άρθρου 4 της οδηγίας για το ενημερωτικό δελτίο II, έως την 1η Ιανουαρίου 2016. Άρθρο 3 παρ. 4 της οδηγίας για το ενημερωτικό δελτίο Μέχρι σήμερα, δεν επιχειρήθηκε από την Επιτροπή προσαρμογή των κατωφλίων που αναφέρονται στο άρθρο 3 παράγραφος 4 της οδηγίας για το ενημερωτικό δελτίο. Τα κατώφλια θα αξιολογηθούν στο πλαίσιο της αναθεώρησης που απαιτείται βάσει του άρθρου 4 της οδηγίας για το ενημερωτικό δελτίο II, έως την 1η Ιανουαρίου 2016. Άρθρο 4 παρ. 1 πέμπτο εδάφιο της οδηγίας για το ενημερωτικό δελτίο Μέχρι σήμερα, δεν υποβλήθηκαν αιτήσεις για εκτιμήσεις αυτού του είδους ώστε να προσδιοριστούν τα κριτήρια για την ισοδυναμία των κανονιστικών πλαισίων τρίτων χωρών. Εξάλλου, η εκτίμηση της ισοδυναμίας μπορεί να γίνει άμεσα, δηλαδή χωρίς να προσδιοριστούν ή να προστεθούν περαιτέρω κριτήρια, λαμβανομένων υπόψη των σχετικών διατάξεων της οδηγίας 2004/39/ΕΚ για τις αγορές χρηματοπιστωτικών μέσων, της οδηγίας 2004/109/ΕΚ για τη διαφάνεια και της οδηγίας 2003/6/ΕΚ για την κατάχρηση αγοράς, καθώς και των γενικών κριτηρίων που προβλέπονται στο άρθρο 4 παράγραφος 1 στοιχείο ε) της οδηγίας για το ενημερωτικό δελτίο. Όλες οι διατάξεις για την ισοδυναμία των κανονιστικών πλαισίων τρίτων χωρών θα αξιολογηθούν στο πλαίσιο της αναθεώρησης που απαιτείται βάσει του άρθρου 4 της οδηγίας για το ενημερωτικό δελτίο II, έως την 1η Ιανουαρίου 2016. Άρθρο 5 παρ. 5 και άρθρο 7 παρ. 1 της οδηγίας για το ενημερωτικό δελτίο Αυτές οι εξουσιοδοτήσεις έχουν χρησιμοποιηθεί για την έκδοση των κατωτέρω κατ’ εξουσιοδότηση κανονισμών της Επιτροπής: - Κατ’ εξουσιοδότηση κανονισμός (ΕΕ) αριθ. 486/2012 της Επιτροπής, της 30ής Μαρτίου 2012, για τροποποίηση του κανονισμού (ΕΚ) αριθ. 809/2004 όσον αφορά τη μορφή και το περιεχόμενο του ενημερωτικού δελτίου, του βασικού ενημερωτικού δελτίου, του περιληπτικού σημειώματος και των τελικών όρων και όσον αφορά τις απαιτήσεις γνωστοποίησης. - Κατ’ εξουσιοδότηση κανονισμός (ΕΕ) αριθ. 862/2012 της Επιτροπής, της 4ης Ιουνίου 2012, περί τροποποιήσεως του κανονισμού (ΕΚ) αριθ. 809/2004 όσον αφορά τις πληροφορίες σχετικά με τη συναίνεση για τη χρήση του ενημερωτικού δελτίου, τις πληροφορίες για τους υποκείμενους δείκτες και την απαίτηση έκθεσης ανεξάρτητων λογιστών ή ελεγκτών. - Κατ’ εξουσιοδότηση κανονισμός (ΕΕ) αριθ. 759/2013 της Επιτροπής, της 30ής Απριλίου 2013, για την τροποποίηση του κανονισμού (ΕΚ) αριθ. 809/2004 όσον αφορά τις απαιτήσεις γνωστοποίησης για μετατρέψιμους και ανταλλάξιμους χρεωστικούς τίτλους. Άρθρο 8 παρ. 4 της οδηγίας για το ενημερωτικό δελτίο Αυτή η εξουσιοδότηση δεν έχει χρησιμοποιηθεί, διότι οι συζητήσεις με την Ευρωπαϊκή Αρχή Κινητών Αξιών και Αγορών (ΕΑΚΑΑ) και τις εθνικές αρμόδιες αρχές (ΕΑΑ) δεν έχουν καταδείξει την ανάγκη να προσδιοριστούν περαιτέρω λεπτομέρειες σχετικά με την παράλειψη πληροφοριών από το ενημερωτικό δελτίο. Άρθρο 11 παρ. 3 της οδηγίας για το ενημερωτικό δελτίο Με την οδηγία «Omnibus II» τροποποιήθηκε η εξουσιοδότηση που περιλαμβανόταν στην οδηγία για το ενημερωτικό δελτίο, προκειμένου να ληφθεί υπόψη η δημιουργία της ΕΑΚΑΑ στο πλαίσιο του Ευρωπαϊκού Συστήματος Χρηματοπιστωτικής Εποπτείας (ΕΣΧΕ). Πριν από την έκδοση της οδηγίας «Omnibus II», με την εξουσιοδότηση παραχωρούνταν στην Επιτροπή αρμοδιότητες να εκδίδει κατ’ εξουσιοδότηση πράξεις. Με την έκδοση της οδηγίας «Omnibus II» τροποποιήθηκε η εξουσιοδότηση, ώστε να παραχωρηθούν αρμοδιότητες στην ΕΑΚΑΑ να καταρτίζει σχέδια ρυθμιστικών τεχνικών προτύπων για τον προσδιορισμό των πληροφοριών που πρέπει να ενσωματωθούν μέσω παραπομπής. Η ΕΑΚΑΑ πρόκειται να υποβάλει τα εν λόγω σχέδια ρυθμιστικών τεχνικών προτύπων στην Επιτροπή έως την 1η Ιουλίου 2015, και η Επιτροπή εξουσιοδοτείται να εγκρίνει τα ρυθμιστικά τεχνικά πρότυπα σύμφωνα με τα άρθρα 10 έως 14 του κανονισμού (ΕΕ) αριθ. 1095/2010. Η ΕΑΚΑΑ προέβη σε δημόσια διαβούλευση σχετικά με τα σχέδια ρυθμιστικών τεχνικών προτύπων, η οποία έληξε στις 19 Δεκεμβρίου 2014. Άρθρο 13 παρ. 7 της οδηγίας για το ενημερωτικό δελτίο Με την οδηγία «Omnibus II» τροποποιήθηκε η εξουσιοδότηση που περιλαμβανόταν στην οδηγία για το ενημερωτικό δελτίο. Με την τροποποιημένη εξουσιοδότηση παραχωρούνται στην ΕΑΚΑΑ αρμοδιότητες να καταρτίσει σχέδια ρυθμιστικών τεχνικών προτύπων για τον καθορισμό των διαδικασιών έγκρισης του ενημερωτικού δελτίου και των όρων σύμφωνα με τους οποίους μπορούν να προσαρμοστούν οι προθεσμίες. Η ΕΑΚΑΑ πρόκειται να υποβάλει τα εν λόγω σχέδια ρυθμιστικών τεχνικών προτύπων στην Επιτροπή, προς έγκριση, έως την 1η Ιουλίου 2015. Η ΕΑΚΑΑ προέβη σε δημόσια διαβούλευση σχετικά με τα σχέδια ρυθμιστικών τεχνικών προτύπων, η οποία έληξε στις 19 Δεκεμβρίου 2014. Άρθρο 14 παρ. 8 της οδηγίας για το ενημερωτικό δελτίο Με την οδηγία «Omnibus II» τροποποιήθηκε η εξουσιοδότηση που περιλαμβανόταν στην οδηγία για το ενημερωτικό δελτίο. Με την τροποποιημένη εξουσιοδότηση παραχωρούνται στην ΕΑΚΑΑ αρμοδιότητες να καταρτίσει σχέδια ρυθμιστικών τεχνικών προτύπων για τον καθορισμό των διατάξεων σχετικά με τη δημοσίευση του ενημερωτικού δελτίου, οι οποίες προβλέπονται στις παραγράφους 1 έως 4 του άρθρου 14. Η ΕΑΚΑΑ πρόκειται να υποβάλει τα εν λόγω σχέδια ρυθμιστικών τεχνικών προτύπων στην Επιτροπή, προς έγκριση, έως την 1η Ιουλίου 2015. Η ΕΑΚΑΑ προέβη σε δημόσια διαβούλευση σχετικά με τα σχέδια ρυθμιστικών τεχνικών προτύπων, η οποία έληξε στις 19 Δεκεμβρίου 2014.. Άρθρο 15 παρ. 7 της οδηγίας για το ενημερωτικό δελτίο Με την οδηγία «Omnibus II» τροποποιήθηκε η εξουσιοδότηση που περιλαμβανόταν στην οδηγία για το ενημερωτικό δελτίο. Με την τροποποιημένη εξουσιοδότηση παραχωρούνται στην ΕΑΚΑΑ αρμοδιότητες να καταρτίσει σχέδια ρυθμιστικών τεχνικών προτύπων για τον καθορισμό των διατάξεων σχετικά με τις διαφημιστικές καταχωρίσεις που γνωστοποιούν την πρόθεση δημόσιας προσφοράς κινητών αξιών ή την εισαγωγή προς διαπραγμάτευση σε ρυθμιζόμενη αγορά, ειδικά πριν από τη δημόσια διάθεση του ενημερωτικού δελτίου ή πριν από την έναρξη των εγγραφών, καθώς και για τον καθορισμό των διατάξεων που ορίζονται στην παράγραφο 4 του άρθρου 15. Η ΕΑΚΑΑ πρόκειται να υποβάλει τα εν λόγω σχέδια ρυθμιστικών τεχνικών προτύπων στην Επιτροπή, προς έγκριση, έως την 1η Ιουλίου 2015. Η ΕΑΚΑΑ προέβη σε δημόσια διαβούλευση σχετικά με τα σχέδια ρυθμιστικών τεχνικών προτύπων, η οποία έληξε στις 19 Δεκεμβρίου 2014. Άρθρο 20 παρ. 3 πρώτο εδάφιο της οδηγίας για το ενημερωτικό δελτίο Μέχρι σήμερα, η Επιτροπή δεν έχει κάνει χρήση της εξουσιοδότησης για έκδοση κατ’ εξουσιοδότηση πράξεων σχετικά με τη θέσπιση γενικών κριτηρίων ισοδυναμίας για τα ενημερωτικά δελτία τρίτων χωρών. Εν τω μεταξύ, η ΕΑΚΑΑ έχει διαμορφώσει ένα μη δεσμευτικό πλαίσιο για τα ενημερωτικά δελτία τρίτων χωρών βάσει του άρθρου 20 της οδηγίας για το ενημερωτικό δελτίο («framework for third country prospectuses under Article 20 of the Prospectus Directive» – βλ. Δημόσια Δήλωση ESMA/2011/36). Το ζήτημα των γενικών κριτηρίων ισοδυναμίας για τα ενημερωτικά δελτία τρίτων χωρών θα αξιολογηθεί στο πλαίσιο της αναθεώρησης που απαιτείται βάσει του άρθρου 4 της οδηγίας για το ενημερωτικό δελτίο II, έως την 1η Ιανουαρίου 2016. 4. Συμπέρασμα Η Επιτροπή έχει ασκήσει ορισμένες εκ των εξουσιών που της έχουν ανατεθεί. Οι εξουσιοδοτήσεις που προβλέπονταν στο άρθρο 11 παράγραφος 3, στο άρθρο 13 παράγραφος 7, στο άρθρο 14 παράγραφος 8 και στο άρθρο 15 παράγραφος 7 της οδηγίας για το ενημερωτικό δελτίο τροποποιήθηκαν με την οδηγία «Omnibus II», και η ΕΑΚΑΑ ασχολείται σήμερα με την κατάρτιση των αντίστοιχων ρυθμιστικών τεχνικών προτύπων, που θα εγκριθούν από την Επιτροπή σύμφωνα με τα άρθρα 10 έως 14 του κανονισμού (ΕΕ) αριθ. 1095/2010. Παρότι η Επιτροπή θεωρεί ότι η ανάθεση εξουσιών σε αυτήν υπήρξε καθοριστικής σημασίας για την περαιτέρω ανάπτυξη του ενιαίου εγχειριδίου κανόνων, και επομένως τη διαμόρφωση πιο εναρμονισμένων, υψηλής ποιότητας κανόνων, η Επιτροπή δεν έχει χρησιμοποιήσει ακόμη ορισμένες από τις εξουσίες αυτές. Οι σχετικές διατάξεις θα αποτελούν επίσης μέρος της αναθεώρησης της οδηγίας για το ενημερωτικό δελτίο, που απαιτείται βάσει του άρθρου 4 της οδηγίας για το ενημερωτικό δελτίο ΙΙ, έως την 1η Ιανουαρίου 2016. Η Επιτροπή θεωρεί ότι το Ευρωπαϊκό Κοινοβούλιο και το Συμβούλιο δεν θα πρέπει να ανακαλέσουν την εν λόγω ανάθεση εξουσιών, σύμφωνα με το άρθρο 24β της οδηγίας για το ενημερωτικό δελτίο, καθώς μπορεί να χρειαστεί να χρησιμοποιήσει αυτές τις εξουσίες για να εγκρίνει ορισμένες κατ’ εξουσιοδότηση πράξεις στο μέλλον, με βάση τις εξελίξεις στις χρηματοπιστωτικές αγορές. Η Επιτροπή καλεί το Ευρωπαϊκό Κοινοβούλιο και το Συμβούλιο να λάβουν γνώση της παρούσας έκθεσης. [1] Οδηγία 2003/71/ΕΚ του Ευρωπαϊκού Κοινοβουλίου και του Συμβουλίου, της 4ης Νοεμβρίου 2003, σχετικά με το ενημερωτικό δελτίο που πρέπει να δημοσιεύεται κατά τη δημόσια προσφορά κινητών αξιών ή την εισαγωγή τους προς διαπραγμάτευση και την τροποποίηση της οδηγίας 2001/34/ΕΚ.